ทองคำปิดลบ 40 เซนต์
สัญญาทองคำตลาดนิวยอร์กปิดขยับลง วิตกหนี้กรีซ
14 ก.พ. 2555

สัญญาทองคำตลาดนิวยอร์กปิดขยับลง วิตกหนี้กรีซ
สัญญาทองคำที่ตลาด COMEX (Commodity Exchange) ส่งมอบเดือนเม.ย.ขยับลง 40 เซนต์ หรือ 0.02% ปิดที่ 1,724.9 ดอลลาร์/ออนซ์ หลังจากเคลื่อนตัวในช่วง 1730.4 -1722.3 ดอลลาร์
ในช่วงเช้านั้น สัญญาทองคำทะยานขึ้นหลังจากสกุลเงินยูโรแข็งค่าขึ้นเมื่อเทียบกับดอลลาร์สหรัฐ ภายหลังจากรัฐสภากรีซอนุมัติมาตรการรัดเข็มขัดฉบับใหม่เพื่อแลกกับความช่วยเหลือรอบที่ 2 จากกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) วงเงิน 1.30 แสนล้านยูโร
แต่สัญญาทองคำอ่อนแรงลงในช่วงบ่าย เนื่องจากนักลงทุนยังคงกังวลว่าวงเงินช่วยเหลือรอบที่ 2 อาจไม่มากพอที่จะช่วยให้กรีซหลีกเลี่ยงการผิดนัดชำระหนี้ได้ นอกจากนี้ สัญญาทองคำยังได้รับแรงกดดันจากแรงขายทางเทคนิค หลังจากที่ไม่สามารถทะยานขึ้นเหนือระดับของวันก่อนที่ 1,730 ดอลลาร์/ออนซ์ได้